 NA TITUS OMINDE MZOZO na mvutano kati ya makundi mawili yanayozozania uongozi wa kanisa la African Divine Church (ADC) unatishia kusambaratisha kanisa hilo ambalo limekuwepo kwa zaidi ya miongo saba. Kilichoanza kama mvutano wa kutaka ukubwa miongoni mwa viongozi wa kanisa hilo kupitia kiongozi mmoja wa ‘waasi’ marehemu kasisi Gabriel Imbali zaidi ya miaka 20 iliyopita kimegeuka kuwa mzozo mkubwa wa kuyumbisha uongozi wa kanisa hilo chini ya Askofu Mkuu John Chabuga. Mzozo huo ulichukua sura mpya baada ya kasisi Samuel Achaga kufika mahakamani miaka miwili iliopita akitaka waumini wa kanisa hilo kupewa makao makuu katika eneo la Chekalini lililoko Kaunti ya Kakamega kinyume na makao ya sasa katika eneo la Boyani Mission kwenye kaunti ndogo ya Hamisi, Kaunti ya Vihiga. Kasisi Achaga ambaye ni mmoja wa maaskofu wanaopigania kubadilisha uongozi wa kanisa hilo analaumu askofu mkuu John Chabuga kwa madai ya kuongoza kanisa hilo kama mali ya familia. “Kanisa letu limekuwa kama mali ya ufalme wa familia ya marehemu mwanzilishi wa kanisa hili Saul Chabuga,” alisema Askofu Achaga. Askofu Achaga alilaumu askofu John Chabuga kwa kudai kuwa kuna ubadhirifu wa fedha za kanisa hilo ambapo uongozi wa kanisa hilo ni wa watu wa ukoo wa Chabuga hivyo basi mali ya kanisa hilo inasimamiwa na familia ya Chabuga. Kwa sasa Askofu Achaga anataka serikali kupitia kwa Tume ya Maadili na Kukabiliana na Ufisadi (EACC) kuchunguza madai ya ufisadi kanisani humo huku akidai kuwa fedha ambazo zimekuwa zikichangishwa na wanasiasa kuendeleza ujenzi wa kanisa hilo, hutumiwa visivyo. Vile vile anataka mfumo wa uongozi wa kanisa hilo kubadilishwa ili kuruhusu watu kutoka familia nyingine kupata uongozi, haswa nafasi ya Askofu Mkuu. “Tangu kanisa letu lianzishwe mwaka wa 1959, watu wa ukoo wa Chabuga ndio wamekuwa wakiongoza kama maaskofu. Askofu wa sasa ni mjukuu wa mwanzilishi ambaye anapanga kuachia uongozi kijana wake,” alidai Askofu Achaga. Askofu Achaga anataka katiba ya kanisa hilo kubadilishwa ili kutoa nafasi ya kuwepo maaskofu zaidi ambao watakuwa chini ya Askofu Mkuu kinyume na ilivyo kwa sasa ambapo kuna Askofu Mkuu lakini hamna maaskofu ambao wako chini yake. “Huwezi ukawa Askofu Mkuu bila maaskofu wengine. Tunataka katiba ya kanisa letu ibadilishwe ili tuondoe uongozi kwa familia moja na kutoa fursa ya kuwepo kwa maaskofu watakaokuwa chini ya Askofu Mkuu,” alisema Askofu Achaga. Hata hivyo tetesi hizo zimepingwa na Askofu Chabuga ambaye alisema Achaga ni mmoja wa viongozi wa kanisa hilo ambao waliachishwa kazi kwa ukosefu wa maadili na kuonyesha tabia ya kuleta aibu kwa ‘mwili wa Kristo’. Askofu Chabuga alionya kuwachukulia hatua za kisheria waasi ambao wanatumia sare za kanisa hilo na kujiita maaskofu wa ADC. Aliwataka waasi hao kutotumia mijengo ya kanisa hilo kuendeleza shughuli zao za uasi badala yake waondoke kanisani humo na kuanzisha makanisa yao pasipo kutumia nembo za kanisa hilo. “Hawa ni waasi ambao tuliwafukuza kanisani mwetu baada ya kuhusika kwa kila aina ya dhambi na kuletea kanisa fedheha. Iwapo wanaona kanisa letu lina kasoro, hawana budi kuanzisha makanisa yao bila kutumia sare zetu na mijengo yetu,” alisema Askofu Chabuga. Askofu Chabuga alionya kuwa hatasita kuachukulia hatua za kisheria iwapo wataendelea kutumia jina la kanisa hilo kwa kujitakia makuu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  